MAHALLIY DAVLAT HOKIMIYATI ORGANLARI TOMONIDAN AYRIM TOIFADAGI YuRIDIK ShAXSLARGA MOL-MULK SOLIGʻI, YER SOLIGʻI, YAGONA YER SOLIGʻI BOʻYIChA IMTIYOZLAR BERISh TARTIBI TOʻGʻRISIDAGI NIZOMNI TASDIQLASh HAQIDA
(resolution, 2019-11-26)

Oʻzbekiston Respublikasi Soliq kodeksining 30-moddasini amalga oshirish maqsadida Vazirlar Mahkamasi qaror qiladi: 1. Mahalliy davlat hokimiyati organlari tomonidan ayrim toifadagi yuridik shaxslarga mol-mulk soligʻi, yer soligʻi, yagona yer soligʻi boʻyicha imtiyozlar berish tartibi toʻgʻrisidagi nizom ilovaga muvofiq tasdiqlansin. 2. Vazirliklar va idoralar, mahalliy davlat hokimiyati organlari bir oy muddatda oʻz idoraviy normativ-huquqiy hujjatlarini ushbu qarorga muvofiqlashtirsinlar. 3. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin. 1. Ushbu Nizom Oʻzbekiston Respublikasi Soliq kodeksining 30-moddasiga va “Mahalliy davlat hokimiyati toʻgʻrisida”gi Oʻzbekiston Respublikasi Qonuniga muvofiq mahalliy davlat hokimiyati organlari tomonidan ayrim toifadagi yuridik shaxslarga mol-mulk soligʻi, yer soligʻi, yagona yer soligʻi boʻyicha imtiyozlar berish tartibini belgilaydi. 2. Mahalliy davlat hokimiyati organlari mol-mulk soligʻi, yer soligʻi, yagona yer soligʻi boʻyicha imtiyozlarni (keyingi oʻrinlarda soliqlar boʻyicha imtiyozlar deb ataladi) soliqlardan toʻliq yoki qisman ozod qilish tarzida berishlari mumkin. Bunda mahalliy davlat hokimiyati organlari soliqlar boʻyicha belgilangan stavkalarga hududlarning hamda faoliyatni amalga oshirish joyining xususiyatlarini inobatga olgan holda jismoniy shaxslarning mol-mulkidan olinadigan soliq va jismoniy shaxslarning yer soligʻi boʻyicha belgilangan stavkalarga nisbatan 0,7 dan 1,3 gacha pasaytiruvchi va oshib boruvchi koeffitsiyentlarni kiritish vakolatiga ega. 3. Soliqlar boʻyicha imtiyozlar quyidagi hollarda beriladi, agar: tegishli hududning mahalliy budjeti xarajatlari, shuningdek Oʻzbekiston Respublikasi Prezidentining yoki Oʻzbekiston Respublikasi Hukumatining alohida qarorlarida nazarda tutilgan tadbirlar moliyalashtirilishi toʻliq taʼminlanganda; muayyan soliq boʻyicha imtiyozlar berish natijasida tegishli budjetga tushum tushmasligi mumkin boʻlgan daromadlar (yoʻqotishlar) summasi boshqa manbalar boʻyicha qoʻshimcha tushumlar hisobiga qoplanganda; mol-mulk soligʻi, yer soligʻi, yagona yer soligʻi boʻyicha imtiyozlar berilgan obyektlar koʻchmas mulkka boʻlgan huquqlarni davlat roʻyxatidan oʻtkazuvchi organlarda hamda yer uchastkasiga boʻlgan huquqni tasdiqlovchi hujjatlarda koʻrsatilgan yer uchastkalari maydoni doirasida belgilangan tartibda roʻyxatdan oʻtkazilganda; soliq toʻlovchida budjetga va davlat maqsadli jamgʻarmalariga toʻlovlar boʻyicha qarzdorlik mavjud boʻlmaganda. 4. Soliqlar boʻyicha imtiyozlar birinchi navbatda quyidagi toifadagi soliq toʻlovchilarga beriladi: a) ishlab chiqarishni modernizatsiyalash, texnik va texnologik jihatdan qayta jihozlashni amalga oshirayotganlarga; b) Oʻzbekiston Respublikasi rivojlanish davlat dasturiga kiritilganlarga; v) hududning infratuzilmasini rivojlantirishda qatnashuvchilarga. 5. Soliqlar boʻyicha imtiyozlar soliqning bitta turi boʻyicha, shuningdek bir nechta turi boʻyicha bir yoʻla berilishi mumkin. Soliq boʻyicha imtiyozlar dastlab 12 oygacha boʻlgan muddatga beriladi. Bunda tegishli hududiy moliya organlarining, davlat soliq xizmati organlarining, iqtisodiyot va adliya organlarining xulosasiga koʻra soliqlar boʻyicha imtiyozlarning amal qilishi 12 oygacha boʻlgan muddatga uzaytirilishi mumkin. Keyinchalik ushbu toifadagi soliq toʻlovchilarga soliq boʻyicha imtiyoz kamida besh yil oʻtgandan keyin berilishi mumkin. 6. Soliqlar boʻyicha imtiyozlar berilishi munosabati bilan boʻshaydigan mablagʻlar yuridik shaxslar tomonidan ishlab chiqarish hajmlarini koʻpaytirish, ishlab chiqarilayotgan mahsulotlar (ishlar,xizmatlar)ning turlarini kengaytirish va raqobatbardoshligini oshirish bilan bogʻliq tadbirlarga yoʻnaltiriladi. Soliqlar boʻyicha imtiyozlar berilishi natijasida boʻshaydigan mablagʻlardan belgilangan maqsadda foydalanilmagan taqdirda, ushbu mablagʻlar toʻliq hajmda, belgilangan tartibda penya hisoblagan holda tegishli mahalliy budjetga undiriladi. 7. Soliqlar boʻyicha imtiyozlarni rasmiylashtirish va buxgalteriya hisobida aks ettirish tartibi qonun hujjatlariga muvofiq amalga oshiriladi. 8. Soliqlar boʻyicha imtiyozlarni berish Qoraqalpogʻiston Respublikasi Joʻqorgʻi Kengesi, xalq deputatlari viloyat, tuman va shahar Kengashining tegishli qarorlari asosida hamda ushbu Nizomga ilovadagi sxema boʻyicha amalga oshiriladi. 9. Xalq deputatlari tuman va shahar Kengashining soliqlar boʻyicha imtiyozlar berish toʻgʻrisidagi qarorlari loyihalari tegishli ravishda Qoraqalpogʻiston Respublikasi Vazirlar Kengashining Raisi, viloyatlar va Toshkent shahar hokimlari bilan majburiy tartibda kelishilishi lozim. 10. Qoraqalpogʻiston Respublikasi Joʻqorgʻi Kengesining, xalq deputatlari viloyat, tuman va shahar Kengashining soliqlar boʻyicha imtiyozlar berish toʻgʻrisidagi qarorlari loyihalari (keyingi oʻrinlarda soliqlar boʻyicha imtiyozlar berish toʻgʻrisidagi qarorlar loyihasi deb ataladi) tegishli ravishda Qoraqalpogʻiston Respublikasi Vazirlar Kengashi, viloyatlar, tumanlar va shaharlar hokimliklari tomonidan tayyorlanadi. Soliq toʻlovchilarning murojaatlari yoki Qoraqalpogʻiston Respublikasi Joʻqorgʻi Kengesi, xalq deputatlari viloyat, tuman va shahar Kengashi deputatlarining takliflari qarorlar loyihasini tayyorlash uchun asos hisoblanadi. 11. Soliqlar boʻyicha imtiyozlar berish toʻgʻrisida ishlab chiqilgan qarorlar loyihalari tegishli hududiy moliya organlari, davlat soliq xizmati organlari, iqtisodiyot va adliya organlari bilan kelishiladi. Bunda yuqorida koʻrsatilgan organlar soliqlar boʻyicha imtiyozlar berish toʻgʻrisidagi qaror loyihasi taqdim etilgan kundan boshlab oʻttiz kun muddatda ushbu loyiha boʻyicha: moliya va soliq organlari — tegishli budjetning olinmay qoladigan daromadlarini hamda soliqlar boʻyicha berilayotgan imtiyozlarni kutilayotgan xarajatlar bilan taqqoslagan holda mahalliy budjet daromadlariga kutilayotgan taʼsirini baholash yuzasidan; iqtisodiyot organlari — soliqlar boʻyicha imtiyozlar berishning hudud iqtisodiyotiga taʼsiri toʻgʻrisida; adliya organlari — soliqlar boʻyicha imtiyozlar berish toʻgʻrisidagi qarorlar loyihalarini yuridik ekspertizadan oʻtkazish natijalari boʻyicha tegishli xulosalar taqdim etadilar. 12. Soliqlar boʻyicha imtiyozlar berish toʻgʻrisidagi qarorlar loyihalarida quyidagilar majburiy tartibda koʻrsatiladi: a) soliqlar boʻyicha imtiyoz berilayotgan yuridik shaxslarning toifasi; b) imtiyoz berilayotgan soliq turi; v) soliqlar boʻyicha imtiyoz berilayotgan muddat; g) soliq solishdan boʻshaydigan mablagʻlarning maqsadli yoʻnaltirilishi. 13. Soliqlar boʻyicha imtiyozlar berish toʻgʻrisidagi kelishilgan qarorlar loyihalari Qoraqalpogʻiston Respublikasi Joʻqorgʻi Kengesiga, xalq deputatlari viloyat, tuman va shahar Kengashiga koʻrib chiqish uchun quyidagi materiallar ilova qilingan holda kiritiladi: tegishli ravishda Qoraqalpogʻiston Respublikasi Vazirlar Kengashi Raisining, viloyat, tuman va shahar hokimining oʻrinbosari imzolagan soliqlar boʻyicha imtiyozlar berish maqsadga muvofiqligini asoslovchi tushuntirish xati; soliqlar boʻyicha imtiyozlar berishning hudud iqtisodiyoti uchun oqibatlarini baholagan holda zarur hisob-kitoblar va koʻrib chiqish materiallari, shu jumladan soliqlar boʻyicha berilayotgan imtiyozlarning mahalliy budjet daromadlari tushishiga taʼsiri, shuningdek ularga soliq imtiyozlarining budjet va ijtimoiy samaradorligini asoslovchi hisob-kitoblar ilova qilinadi. 14. Soliqlar boʻyicha imtiyozlar berish va ularning amal qilish muddatini uzaytirish toʻgʻrisidagi qarorlar Qoraqalpogʻiston Respublikasi Joʻqorgʻi Kengesining, xalq deputatlari viloyat, tuman va shahar Kengashining raisi tomonidan imzolanadi. 15. Soliqlar boʻyicha imtiyozlar berish toʻgʻrisidagi qaror u qabul qilingan oydan keyingi oyning 1-kunidan boshlab kuchga kiradi. 16. Mahalliy davlat hokimiyati organlari ushbu Nizom talablariga rioya etilishi yuzasidan javob beradilar. 17. Soliqlar boʻyicha imtiyozlarni qoʻllanishning toʻgʻriligini va imtiyozlarning berilishi munosabati bilan boʻshaydigan mablagʻlardan maqsadli foydalanilishini nazorat qilish, qonun hujjatlariga muvofiq, davlat soliq xizmati organlari tomonidan amalga oshiriladi. 18. Davlat soliq xizmati hududiy organlari taqdim etilgan hisob-kitoblar asosida, ushbu Nizomga muvofiq soliqlar boʻyicha imtiyozlar berilgan soliq toʻlovchilarning Yigʻma reyestrini yuritadilar. 19. Oʻzbekiston Respublikasi Davlat soliq qoʻmitasi davlat soliq xizmati quyi organlarining maʼlumotlari asosida, soliqlar boʻyicha imtiyozlar berilgan soliq toʻlovchilarning Yigʻma reyestrini yuritadi va har yili uni hisobot yilidan keyingi yilning 15-apreligacha boʻlgan muddatda Oʻzbekiston Respublikasi Moliya vazirligiga taqdim etadi.